De fleste mennesker glæder sig til jul, men ikke mig. Jeg har altid forbundet min families jul med druk og uvenskab, hvor januar så bliver brugt på at rede trådene ud. Nu har jeg overvejet, om min mand og jeg skal trække os helt fra familiejulen. Vores børn er 2 og 4 år, og jeg synes ikke, de skal opleve al balladen. Vi plejer at holde jul hos mine forældre samt være sammen igen anden juledag, hvor andre familiemedlemmer også er inviteret med. Jeg ved, at et afbud vil såre min mor, men jeg har forsøgt at tale med hende om drikkeriet, og det reagerede hun ikke på. Min mand synes, vi skal holde jul herhjemme, for han bryder sig bestemt heller ikke om forholdene hos mine forældre. Hvad skal vi gøre?
Du skal melde fra, for julen skal være noget, man glæder sig til. Jeg synes ikke, du skal betænke dig, men vælge din egen lille familie og holde jul med dem. Find en anden dag, hvor I inviterer dine forældre hjem til julehygge. Når det foregår i jeres hjem, er det jer, der sætter rammerne. Jeg ønsker jer en glædelig jul.